C 184/22
HU
Az Európai Unió Hivatalos Lapja
2023.5.25.
3.11.
Az EGSZB hangsúlyozza az új európai Bauhaus fontosságát a kiváló minőségű, éghajlatbarát építőanyagok és ezáltal a fa építőipari felhasználásának előmozdításában.
A fa mint építőanyag felhasználásának aránya az EU-ban jelenleg mindössze 3 %, így egyelőre messze nem aknáztuk ki a faalapú építkezésben rejlő éghajlatvédelmi potenciált.
Az EGSZB ezért úgy véli, hogy az új európai Bauhaus keretében az alternatív építőanyagokkal kapcsolatos kutatás, fejlesztés és innováció számára nyújtott támogatás fontos eleme e potenciál kiaknázásának.
3.12.
Az építőipari felhasználók körében sok esetben még nem mindenütt kellőképpen ismertek a felhasználási lehetőségek.
A hiányos ismeretek gyakran a fa korlátozott felhasználását eredményezik.
Az EGSZB ezért nagyon fontosnak tartja a know-how Európán belüli átadását, amint azt az Új Európai Bauhaus Akadémia keretében előirányozták, ugyanakkor hangsúlyozza, hogy nemzeti szinten is biztosítani kell a megfelelő alap- és továbbképzési modulok elegendő kínálatát.
Az új, fenntartható építési módszerek és anyagok használatára vonatkozó alap- és továbbképzést a munkavállalók építési folyamatban részt vevő valamennyi kategóriája – a tervezők, építészek, mérnökök, technikusok, informatikai szakemberek és építőipari dolgozók – számára biztosítani kell.
A zöld átállás csak megfelelően képzett szakemberekkel valósítható meg.
3.13.
Az EGSZB üdvözli a RESILIENTWOOD közös európai szociális projektet, amely a Fafeldolgozó Iparágak Európai Szövetségének (CEI-Bois) és az Építő- és Faipari Dolgozók Európai Szövetségének (EFBWW) vezetésével valósul meg, és amelynek célja, hogy ajánlásokat és iránymutatásokat dolgozzon ki a vállalkozások, a szakképzés és a hatóságok számára annak érdekében, hogy a fiatalok számára vonzóvá tegyék az uniós faipari ágazatot, alkalmazkodjanak a technológiai változásokhoz és továbbképezzék a munkavállalókat.
3.14.
Az EGSZB úgy véli, hogy fontos a szakmai információk közzététele annak érdekében, hogy valamennyi érdekelt fél számára megismerhető legyen a technika állása a faalapú építkezés területén, valamint hogy építési és épületfizikai normákat határozzanak meg a faalapú építés egyszerűsítése érdekében.
3.15.
Az épületek ágazatára vonatkozó legfontosabb uniós jogszabály az épületek energiahatékonyságáról szóló irányelv, amely előírja az uniós tagállamok számára, hogy teljesítményszinteket határozzanak meg épületeik tekintetében, stratégiailag tervezzék meg az épületállomány hosszú távú felújítási stratégiák révén történő dekarbonizációját, és további intézkedéseket hajtsanak végre.
Ezért az épületek energiahatékonyságáról szóló irányelv a legkézenfekvőbb szakpolitikai eszköz, amellyel meghatározhatók az épületek teljes élettartama során keletkező szén-dioxid-kibocsátás csökkentésére vonatkozó követelmények és az e csökkentés irányába ható egyértelmű tényezők.
3.16.
Az épületek energiahatékonyságáról szóló irányelv rendelkezéseit össze kell hangolni a klímasemlegességi célkitűzésekkel, és e rendelkezésekben szerepelniük kell a 2050-ig meghozandó legfontosabb és legsürgősebb intézkedéseknek.
Jóllehet fontos az épületek energiahatékonyságának javítása, az épületek integrált szénlábnyomának világos megismerése nélkül fennáll annak a kockázata, hogy az intézkedések nem lesznek optimálisak.
3.17.
Az EGSZB üdvözli a fenntartható termékek környezettudatos tervezéséről szóló, 2022 tavaszán javasolt rendeletet, amely fontos lépés a zöldebb és körforgásos termékek felé.
A minimumkövetelmények megállapítása – például a termékek környezeti és éghajlati lábnyomának csökkentése – a faalapú építkezésre is alkalmazható, és gazdasági innovációs lehetőségeket teremthet, bár a rendelet jelenleg nem tesz említést a faalapú építkezésről.
3.18.
Az építőiparra vonatkozó kötelező, életciklus-alapú szén-dioxid-kibocsátási jelentés meg fogja könnyíteni az adatgyűjtést és a teljesítményértékelést, és lehetővé teszi majd az építőipari ágazat számára a szükséges készségek és kapacitások fejlesztését.
A teljes életciklus alatti szén-dioxid-kibocsátásra vonatkozóan kötelező érvényű minimum­ szabványokat kell bevezetni, amelyeket idővel szigorítani kell.
Az EGSZB arra kéri az Európai Bizottságot, hogy dolgozzon ki egy olyan szén-dioxid-tanúsítási rendszert, amely teljes mértékben figyelembe veszi a faipari termékek szerepét a kibocsátások ellentételezésében.
3.19.
Az EGSZB arra kéri a tagállamokat, hogy teljeskörűen vegyenek részt az osztrák és a finn kormány új Wood POP kezdeményezésében, amelynek lényege egy platform biztosítása a fáról folytatott szakpolitikai párbeszéd előmozdításához, azzal a céllal, hogy nemzeti és regionális szinten mozgósítsa a faipari ágazat kulcsfontosságú köz- és magánszereplőit, és egyidejűleg támogassa a beruházások terén a fenntartható bioalapú megoldások és a faalapú értékláncok irányába történő elmozdulást.